**Фаннинг электрон ўқув-методик мажмуаси - педагогнинг касбий ахборот майдонини компоненти сифатида (2 соат)**

Режа:

1. Фаннинг электрон ўқув-методик мажмуасининг таърифи.
2. Фаннинг электрон ўқув-методик мажмуасига қўйилган талаблар.
3. Фаннинг электрон ўқув-методик мажмуасининг компонентлари.
4. Фаннинг электрон ўқув-методик мажмуасини яратиш технологияси.

«Кадрлар тайёрлаш миллий дастури» талабларини амалга ошириш ҳамда ёш авлодни юқори савияда тарбиялашни таъминлаш мақсадида миллий қадриятлар сингдирилган фанлар бўйича электрон ўқув-услубий мажмуалар яратиш давлат аҳамиятига эга бўлган масалалар қаторига қиради. Бугунги кунда илм-фан жадал тараққий этаётган, замонавий ахборот-коммуникация воситалари кенг жорий этилган жамиятда барча фан соҳаларида билимларнинг тез янгиланиб бориши, таълим олувчилар олдига уларни тез ва сифатли эгаллаш билан бир қаторда, мунтазам ва мустақил равишда билимларни эгаллаш вазифасини қўймоқда. Шунинг учун миллий истиқлол ғоясига содиқ, етарли интелектуал салоҳиятга эга, илм-фаннинг замонавий ютуқлари асосида мустақил фикр ва мушоҳада юрита оладиган шахсларни тарбиялаш ҳамда рақобатбардош, юқори малакали кадрларни тайёрлаш масаласи электрон ўқув-услубий мажмуаларининг янги авлодини яратишни талаб қилмоқда.

Кадрлар тайёрлаш миллий модели талабларига мос келадиган ҳамда Давлат таълим стандартлари асосида ишлаб чиқилган «Узлуксиз таълим тизими учун ўқув адабиётлари янги авлодини яратиш концепцияси»нинг асосий вазифаларидан бири сифатида электрон ўқув-услубий мажмуаларининг яратиш учун илмий-ғоявий, психологик-педагогик ва методик талабларни ишлаб чиқиш, электрон ўқув-методик мажмуаларидан тўғри ва рационал фойдаланиш мақсадида уларнинг мавжуд шакллари ва турларига аниқ таърифлар бериш ҳамда мамлакат миқёсида замонавий электрон ўқув-методик мажмуаларни тайёрлаш бўйича стратегик масалалар кўламини аниқлаш белгиланган.

Фаннинг электрон ўқув-методик мажмуаси (кейинги ўринларда ЭЎММ) деганда, Давлат таълим стандарти ва фан дастурида белгиланган талаблар асосида талабалар томонидан эгалланиши лозим бўлган билим, кўникма ва малакаларни компетентлик даражасида ривожлантиришни, ўқув жараёнини комплекс лойиҳалаш асосида кафолатланган натижаларни олишни, мустақил билим олиш ва ўрганишни ҳамда назоратни амалга оширишни таъминлайдиган, талабанинг ижодий қобилиятларини ривожлантиришга йўналтирилган электрон кўринишдаги ўқув–методик манбалар, дидактик воситалар ва материаллар, мезонларини ўз ичига олади.

ЭЎММ анъанавий ўқув нашрларига қўйилган дидактик талабларга жавоб бериши керак. Қуйида ЭЎММга бўлган анъанавий дидактик талаблар келтирилган:

***1. Таълимда илмийлик, фан-техника ва технологиялар сўнгги ютуқларининг ҳисобга олиниши*** ЭЎММ мазмунининг чуқурлиги ва ишончлилигини таъминлайди. Ўқув материалларини ЭЎММ ёрдамида ўзлаштириш жараёни ўқитишнинг замонавий усуллари асосида амалга оширилади. Масалан тажриба, эксперимент, таққослаш, кузатиш, абстрактлаш, умумлаштириш, яхлитлаштириш, ўхшашлик, таҳлил ва синтез, моделлаштириш методи, шу билан бирга математик моделлаштириш, шунингдек, тизимли таҳлил методлари.

***2. Ўқитишнинг эришувчанлик талаблари*** – ЭЎММда амалга оширилади ва таълим олувчиларнинг ёши ҳамда индивидуал хусусиятларига хос ўқув материалини ўрганишнинг мураккаблик ва чуқурлик даражасини аниклаш заруратини билдиради. Ўқув материалини ҳаддан зиёд мураккаблаштириш ва ортиқча юклаш мумкин эмас, акс ҳолда таълим олувчи бу материални эгаллашга ожизлик қилади.

***3. Ўқитишнинг муаммолилигини таъминлаш талаблари*** – таълим олиш фаолиятининг тавсифи шартлаштирилган. Агар таълим олувчи муаммоли топшириқлар ва машқларни бажаришга ҳаракат қилса, унинг фикрлаш фаоллиги ортади. Ушбу дидактик талабнинг ЭЎММ ёрдамида бажарилиш даражаси, анъанавий дарсликлар ва қўлланмалардан кўра, сезиларли равишда юқори бўлади.

***4. Ўқитишнинг кўргазмалилигини таъминлаш талаблари*** – таълим олувчилар томонидан ўрганилаётган объектлар, уларнинг макетлари ёки моделларини сезгили қабул қилиш ва шахсан кузатишини ҳисобга олиш заруратини билдиради.

**5. *Ўқитишнинг онглилиги, таълим олувчининг мустақиллиги ва фаоллигини таъминлаш талаблари*** – ўқув фаолиятининг якуний мақсад ва вазифаларига эришишда ўқув ахборотини жалб қилиш бўйича таълим олувчиларнинг мустақил ишлашлари учун ЭЎММ билан таъминлашни кўзда тутади. Бунда таълим олувчи учун ўқув фаолияти йўналтирилган мақсад ва мазмунни англатади. Фанлар бўйича ЭЎММ тизимли фаолиятли ёндашув асосида ишлаб чиқилиши керак.

6. ***ЭЎММдан фойдаланишда ўқитишнинг тизимлилиги ва кетма-кетлиги талаблари*** – ўрганиладиган фан соҳасидан билим ва кўникмаларнинг таълим олувчилар томонидан тизимли ўзлаштирилишини англатади. Билим, кўникма ва малака – таълим тизимида мантиқий тартибда шаклланиши ва амалда қўлланилиши зарур. Бунинг учун қуйидагиларни амалга ошириш зарурлиги аниқланди:

- ўқув материалини тизимлаштирилган ва тартибда тавсия қилиш;

- ўқув материаллари юзасидан шаклланадиган билим ва кўникмаларнинг ривожланиб боришига эришиш;

- ўрганилаётган ўқув материалининг фанлараро боғлиқлигини таъминлаш;

- ўқув материали ва таълим берувчи таъсирларининг узатилиш кетма-кетлигини чуқур ўйлаб кўриш;

- билим бериш жараёнини мантиқий кетма-кетлик асосида қуриш;

- ЭЎММ тавсия қилган ахборотларни ўқитишнинг мазмуни ва услуби, таълим олувчининг шахсий қобилиятига боғлиқ ҳолда танланиш керак, масалан, мазмунли ўйин ҳолатларини яратиш, амалий тавсифдаги топшириқлар ва экспериментларни, ҳақиқий жараёнлар ва объектлар моделларини тавсия қилиш йўли билан амалий фаолиятга боғлашни таъминлаш.

7. ***ЭЎММдан фойдаланишда билимларни мустаҳкам ўзлаштиришга доир талаблар*** – талабаларнинг ўқув материалини мустаҳкам ўзлаштиришлари учун, уларнинг чуқур фикрлаш, хотирада сақлаш каби қобилиятларини ривожлантиришда катта аҳамиятга эга.

8. ***ЭЎММда ўқитишнинг ривожлантирувчи ва тарбиявий функциялари бажарилиши талаблари***.

Таълим вазифасидаги анъанавий нашрларга қўйиладиган дидактик талаблардан ташқари, ЭЎММ яратиш ва жорий қилишда замонавий ахборот ва телекоммуникация технологияларнинг устунликларидан фойдаланиш каби қуйидаги ўзига хос дидактик талаблар қўйилади:

1. Мослашувчанлик талаблари – ЭЎММ таълим олувчи индивидуал имкониятларига, яъни ўқитиш жараёнида ўқув материаллари таълим олувчи билим ва кўникмалари ҳамда унинг психологик хусусиятларига мослаштирилган бўлиши керак. ЭЎММ мослашувчанлигининг учта даражаси мавжуд. Биринчи даража талабаларнинг ўзларига қулай бўлган индивидуал темпга мос ҳолда ўқув материалини ўрганиш имконияти ҳисобланади. Иккинчи даража - таълим олувчи ҳолатининг диагностик таҳлили бўлиб, унинг натижалари асосида таълим беришнинг мазмуни ва услублари таклиф этилади. Учинчи даража - очиқча ёндашувга асосланади, унда фойдаланувчиларнинг гуруҳланиши кўзда тутилмайди ва муаллифлар таълим олувчиларнинг имкони борича барча контингенти учун кўпроқ вариантлар ишлаб чиқиши тавсия этилади.

2. Ўқитишнинг интерфаол талабларига ўқитиш жараёнида таълим олувчи билан ЭЎММнинг ўзаро ҳамкорлигини таъминлаш киради. ЭЎММ воситалари интерфаол мулоқот ва тескари алоқани таъминлаши керак. Мулоқотни ташкил этишнинг муҳим шарти бўлиб, фойдаланувчи ҳаракатига ЭЎММнинг реакцияси ҳисобланади. Назорат тескари алоқа асосида амалга оширилади ва кейинги бажариладиган ишлар юзасидан тавсиялар беради, маълумотнома ва тушунтирувчи ахборотлар кириштиш амалга оширилади.

3. ЭЎММнинг ўқув ахборотини тақдим қилишида компьютер визуаллаштириш имкониятларини жорий қилиш талаблари. Замонавий электрон воситалар имкониятлари ўқув ахборотини намойиш қилиш сифатини таҳлил қилишни кўзда тутади.

4. ЭЎММ билан ишлашда таълим олувчининг интеллектуал қобилиятини ривожлантириш талаблари. Фикрлаш, мураккаб вазиятларда мустақил қарорлар қабул қила олиш маҳорати, ахборотга ишлов бериш бўйича кўникмаларни шакллантиришни кўзда тутади.

5. ЭЎММ – ўқув материалини намойиш қилишнинг тизимлилик ва функционал боғлиқлиги талабларига жавоб бериши керак.

6. ЭЎММ – таълим беришнинг тўлиқлиги ва узлуксизлигини таъминлаши лозим.

ЭЎММ макети унинг барча таркибий қисмларининг ихчамлаштирилган ва муайян тизимга солинган шаклидир. Макет ЭЎММнинг таркибий қисмларини визуаллаш ва ўзаро боғлашни амалга ошириш имконини беради.

ЭЎММнинг макети расмий ҳужжат сифатида қуйидаги бўлимларни ўз ичига олади:

* меъёрий ҳужжатлар компонентлари - титул варағи, келишув варағи, мавзувий режаси, фан дастури, фаннинг ишчи дастури;
* мазмунни белгиловчи компонентлари - электрон ўқув қўлланма, лаборатория ва амалий (семинар) машғулотлари мазмуни, мустақил ишлар мазмуни, электрон луғат;
* методик компонентлари - ўқитувчига мўлжалланган методик компонент, талабага мўлжалланган методик компонент;
* баҳолаш компонентлари - баҳолаш мезонлари, жорий, оралиқ ва якуний назорат бўйича саволлар, курс иши мавзулари ва х.қ.

|  |
| --- |
| **ЭЎММ компонентлари:** |
| **I. Дастурий компонент** | |
| Титул варағи |
| Фаннинг намунавий дастури |
| Фаннинг ишчи дастури |
| **II. Фаннинг мазмунини белгиловчи компонент** | |
| Электрон ўқув қўлланма |
| Амалий (лаборатория) ишлар бўйича қўлланма |
| Семинар машғулотлари бўйича қўлланма |
| Мустақил ишлар бўйича қўлланма |
| **III. Методик компонент** | |
| Ўқитувчига мўлжалланган методик қўлланма |
| Талабага мўлжалланган методик қўлланма |
| **IV. Баҳолаш компоненти** | |
| Жорий назорат бўйича савол ва топшириқлар |
| Оралиқ баҳолаш бўйича савол ва топшириқлар |
| Якуний баҳолаш бўйича саволлар ва топшириқлар |
| Курс ишлари мавзулари |
| Рейтинг баҳолаш графиги |
| Тест саволлари банки |

ЭЎММнинг қўшимча қисмлари электрон хрестоматия, электрон журналлар, Интернет сайтлар каби манбалардан иборат бўлади.

**Таянгч сўзлар**: Фаннинг электрон ўқув-методик мажмуаси, ЭЎММга бўлган дидактик, методик, эргономик талаблар.

**Назорат саволлар:**

|  |
| --- |
| 1. Фаннинг ўқув-методик мажмуаси, унинг мақсади, вазифалари, таркиби. Хар бир компонентининг таърифи. |
| 1. Фаннинг электрон ўқув-методик мажмуаси, унинг мақсади, вазифалари, таркиби. Хар бир компонентининг таърифи. |
| 1. Электрон ўқув-методик мажмуасиниишлаб чиқишга қўйиладиган дидактик талаблар. |
| 1. Электрон ўқув-методик мажмуасини ишлаб чиқишга қўйиладиган методик талаблар. |
| 1. Электрон ўқув-методик мажмуасини ишлаб чиқишга қўйиладиган техник талаблар. |
| 1. Электрон ўқув-методик мажмуасининг меъёрий ҳужжатлар компоненти. |
| 1. Электрон ўқув-методик мажмуасининг мазмунини белгиловчи компоненти. |
| 1. Электрон ўқув-методик мажмуасининг методик компоненти. |
| 1. Электрон ўқув-методик мажмуасининг баҳолаш компоненти. |
| 1. Электрон ўқув-методик мажмуасини яратиш босқичлари. 2. Электрон ўқув-методик мажмуасини яратишга қаратилган компьютер дастурлари. |

**Адабиётлар:**

1. Ӯқув адабиётларнинг янги авлоди концепцияси // Халқ таълими Ж., Тошкент, 2002.
2. **Захарова, И. Г.** Информационные технологии в образовании [Текст] : учеб. пособие / И. Г. Захарова. - 2-е изд., стереотип. - М. : Academia, 2005. - 192 с. - (Высш. проф. образование). - 2 экз. - 93 с.
3. **Axborot texnologiyalari.** [Text] : o'quv qo'llanma / M. Aripov [et al.] ; ред. Sh. Mansurov. - T. : Noshir, 2009. - 368 с.

**Глоссарий**

**Ўқув-методик мажмуа (ЎММ) –** давлат таълим стандарти ва фан дастурида белгиланган, билим, кўникма, малака ва компетенцияларни шакллантиришни, ўқув жараёнини комплекс лойиҳалаш асосида кафолатланган натижаларни олишни, мустақил билим олиш ва ўрганишни ҳамда назоратни амалга оширишни таъминлайдиган, талабанинг ижодий қобилиятларини ривожлантиришга йўналтирилган ўқув –услубий манбалар, дидактик воситалар ва материаллар, электрон таълим ресурслари, баҳолаш методлари ва мезонларини ўз ичига олади.

**Электрон Ўқув-методик мажмуа (МЎММ) –** давлат таълим стандарти ва фан дастурида белгиланган, билим, кўникма, малака ва компетенцияларни шакллантиришни, ўқув жараёнини комплекс лойиҳалаш асосида кафолатланган натижаларни олишни, мустақил билим олиш ва ўрганишни ҳамда назоратни амалга оширишни таъминлайдиган, талабанинг ижодий қобилиятларини ривожлантиришга йўналтирилган электрон ўқув –услубий манбалар, мультимедиали дидактик воситалар ва материаллар, мультимедиали электрон таълим ресурслари, мультимедиали баҳолаш методлари ва мезонларини ўз ичига олади.

**Асосий ўқув материалининг электрон шакли**. Босма шаклда баён этилган асосий, тушунтирувчи, амалий матнларнинг овозли электрон версияси такдим этилади.

**Виртуал стендлар -** ҳақиқий объектлар, жараёнлар ва ҳодисаларларнинг электрон модели.

**Электрон луғат**-анъанавий «қоғозли» луғатга мос келувчи электрон ахборот манбаи. Компьютер версияда сўз ёки сўзлар гуруҳига махсус ажратилган кўрсатма билан исталган дастурдан чақирилиши мумкин. Анъанавий луғатлардан фарқли равишда элетрон луғат матн ва графикавий тасвирлар билан бир қаторда видео ва анимацион лавҳалар, товуш, мусиқа ва бошқалар билан бирга медиа-объектларнинг бутун спектрларини ўз ичига олиши мумкин.

**Электрон тестлар**-сақланган, ишлов берилган ва бахолаш учун компьютер ёки телекоммуникацион техникаси ёрдамида тақдим этиладиган тестлар. Тестлар берилиши ўрганилган матнни талабанинг қанчалик даражада ўзлаштирганлиги ўз-ўзини баҳолаш имконини беради

**Электрон топшириқлар** - ўқитувчига таълим олувчиларнинг индивидул имкониятларини ҳисобга олган холда мустақил ва назорат ишлари учун тартибга келтирадиган топшириқлар мажмуини ўзида акс эттирувчи ахборот манбасининг муҳим кўринишидир. Яратилган топшириқлар таълим олувчиларга анъанавий «қоғоз» ли ва электрон вариантларида тавсия этилиши мумкин.

**Электрон назорат (тестлаштириш)-** электрон ўқув адабиётининг компоненти бўлиб, анъанавий компьютерсиз тестлаштиришнинг аналогидир. Электрон тестлаштириш ҳолатида компьютер тест ва унинг натижаларини кўрсатиб беради, бу билан боғлиқ бўлган алгоритмларни жорий қилади. (Масалан, бажарилган ёки ўтказиб юборилган топшириқларга қайтиш имкониятининг борлиги ёки йўқлиги, битта тестга вақтнинг чегараланганлиги ва ҳоказо).

**Электрон дарслик** – фаннинг ўқув ҳажмини тўлиқ қамраган ва масофавий ўқитиш ҳамда мустақил ўрганиш учун компьютер тсхнологияларига асосланган, мустақил таълим олишга ҳамда фанга оид ўқув материаллар, илмий маълумотларнинг ҳар томонлама самарали ўзлаштиришга мўлжалланган бўлиб:

* + ўқув ва илмий материаллар фақат вербал (матн) шаклда;
  + ўқув материаллар вербал (матн) ва икки ўлчамли график шаклда;
* мультимедиа (кўп ахборотли) элементлари, яъни маълумот икки-уч ўлчамли график кўринишда, овозли, видео, анимация ва қисман вербал (матн) шаклда;
* тактил (ҳис қилинувчи, сезиладиган) хусусиятли, объектларга нисбатан ҳаракатланиш тасаввурини яратадиган шаклда ифодаланади. Куйидаги схемада электрон дарсликнинг намунавий тузилмаси келтирилган.

**Электрон ўқув қўлланма** – фаннинг ўқув ҳажмини қисман ёки тўлиқ қамраган ва ахборотнинг адаптация блокини ўз ичига олган бўлиб, масофавий ўқитиш ва мустақил ўрганиш учун мўлжалланган ўқув манбаи.

**Электрон услубий қўлланма** – педагогик тажрибани умумлаштириш ва узатиш ҳамда таълим фаолиятининг янги моделларини шакллантириш ва тарқатиш шакли. Электрон услубий қўлланмада педагогик тажриба машғулотларнинг рақамлаштирилган видео-лавҳалари, электрон ёки унга ўгирилган шаклда яратилган талабалар ишларини дарслар бўйича режалаштирилган шаклида кўрсатилади